b"\n_START_ARTICLE_\nJoseph-Siffred Duplessis\n_START_SECTION_\nUddannelse\n_START_PARAGRAPH_\nHan var elev af sin fader, kirurgen og amat\xc3\xb8rmaleren Joseph-Guillaume Duplessis, senere af Joseph-Gabriel Imbert og af Pierre Subleyras i Rom, hvor han opholdt sig 1745-49 og blev venner med Claude-Joseph Vernet.\n_START_SECTION_\nKarriere\n_START_PARAGRAPH_\nFra 1752 var han bosat i Paris og blev medlem af Acad\xc3\xa9mie de Saint-Luc, og her fik Duplessis sin debut p\xc3\xa5 Salonen 1769 med ti portr\xc3\xa6tter. Her udstillede han regelm\xc3\xa6ssigt indtil 1791, hvor revolutionen brat afbr\xc3\xb8d hans karriere. 1769 blev han agr\xc3\xa9eret ved og 6. august 1774 medlem af det kongelige kunstakademi p\xc3\xa5 to portr\xc3\xa6tter af billedhuggeren Christophe Gabriel Allegrain og maleren Joseph-Marie Vien, begge p\xc3\xa5 Louvre. 1771 gjorde han sig bem\xc3\xa6rket med et portr\xc3\xa6t af Dauphinen og blev i samme \xc3\xa5rti Peintre du roi (hofmaler)._NEWLINE_Sammen med Alexander Roslin var Duplessis sin tids mest efterspurgte portr\xc3\xa6tmaler i Paris, og han havde is\xc3\xa6r en eminent evne til at gengive kl\xc3\xa6dedragters silke- og brokadestoffer._NEWLINE_Han d\xc3\xb8de som konservator ved Museet i Versailles, hvilket han havde v\xc3\xa6ret siden 1796. Duplessis' kunsthistoriske betydning skyldes hans talrige portr\xc3\xa6tter; mange af dem er fortr\xc3\xa6ffelige og h\xc3\xb8rer til det 18. \xc3\xa5rhundredes bedste portr\xc3\xa6tkunst (pr\xc3\xb8ver i Louvre, Mus\xc3\xa9e Carnavalet og mange andre franske museer, Kunsthistorisches Museum i Wien m.v.). Statens Museum for Kunst ejer to portr\xc3\xa6tter fra Duplessis' h\xc3\xa5nd: Portr\xc3\xa6t af Charles-Claude Flahaut de la Billarderie comte d'Angiviller (1730-1809) fra 1780'erne (beskrevet i Kunstmuseets \xc3\xa5rsskrift 1977-1980 og er gengivet p\xc3\xa5 forsiden af bogen) og Portr\xc3\xa6t af Louis XVII (1755-1824) som greve af Provence (?)."